b'\n_START_ARTICLE_\nKajaanin l\xc3\xa4\xc3\xa4ni\n_START_PARAGRAPH_\nKajaanin l\xc3\xa4\xc3\xa4ni on nimitys, jota on k\xc3\xa4ytetty Kajaanin linnaa ymp\xc3\xa4r\xc3\xb6ivist\xc3\xa4 alueista. Ahtaammassa merkityksess\xc3\xa4 nimitys tarkoittaa silloista Oulun er\xc3\xa4maa-aluetta eli Paltamon pit\xc3\xa4j\xc3\xa4\xc3\xa4 ja laajemmassa merkityksess\xc3\xa4 koko Kajaanin vapaaherrakuntaa. Vanha Paltamon pit\xc3\xa4j\xc3\xa4 k\xc3\xa4sitti my\xc3\xb6hemm\xc3\xa4t Paltamon, Sotkamon, Kuhmoniemen, S\xc3\xa4r\xc3\xa4isniemen, Hyrynsalmen, Suomussalmen, Puolangan, Ristij\xc3\xa4rven ja Vuolijoen seurakunnat sek\xc3\xa4 Kajaanin kaupunkiseurakunnan ja Kajaanin maaseurakunnan._NEWLINE_Seudun asutus sai alkunsa, kun Kustaa Vaasa 1550 kehotti maansa viranomaisia j\xc3\xa4rjest\xc3\xa4m\xc3\xa4\xc3\xa4n alueelle uudisasukkaita, jotka saivat muutaman vuoden verovapauden. Ven\xc3\xa4l\xc3\xa4isten hy\xc3\xb6kk\xc3\xa4ysten varalta uudisasutuksen turvaksi rakennettiin my\xc3\xb6hemm\xc3\xa4n Kajaanin seudulle kuninkaankartano, josta k\xc3\xa4ytettiin nimityst\xc3\xa4 Oulun Palte. Asutus kuului aluksi Limingan pit\xc3\xa4j\xc3\xa4\xc3\xa4n, mutta jo 1559 asukkaita varten oli oma pappi. Uudesta pit\xc3\xa4j\xc3\xa4st\xc3\xa4 k\xc3\xa4ytettiin alkuun nimityst\xc3\xa4 Ouluj\xc3\xa4rven eli Oulun er\xc3\xa4maan seurakunta ja my\xc3\xb6hemmin nime\xc3\xa4 Paltamo. Kajaanin linnan rakentaminen aloitettiin 1604 Pohjanmaan k\xc3\xa4skynhaltijan Iisak Behmin johdolla. Toisinaan uutta seurakuntaa nimitettiin Kajaanin linnan mukaan Kajaanin linnanpit\xc3\xa4j\xc3\xa4ksi. Vuonna 1716 ylivoimainen ven\xc3\xa4l\xc3\xa4inen sotajoukko pakotti linnoituksen antautumaan, jonka j\xc3\xa4lkeen he tuhosivat linnan r\xc3\xa4j\xc3\xa4ytt\xc3\xa4m\xc3\xa4ll\xc3\xa4. Samalla my\xc3\xb6s Kajaanin l\xc3\xa4\xc3\xa4ni siirtyi historiaan.'